La Cabanyeta

La Cabanyeta ye un chacimiento arqueolochico de tiempos d'os romanos situau en lo termin municipal de Lo Burgo d'Ebro, (Zaragoza). Ye intresant pa conoixer os prencipios d'a romanización en a part central d'a depresión d'Ebro.

A suya existencia ye conoixida dende antigo. Seguntes os zaguers estudios fue fundada en o sieglo II a.C pa servir de campamento militar a una lechión romana y as suyas tropas auxiliars, convertindo-se dimpués en una ciudat. Ye posible que siga a Castra Aelia que cita o historiador Tito Livio cuan relató a campanya d'o cheneral romano Sertorio por tierras hispanas en 77 a.C

Tradicionalment este chacimiento ha estau malmeso por os expoliadors, as labors agricolas y a urbanización d'o suelo. Manimenos dende l'anyo 1994 s'han realizau campanyas d'excavación sistematicas, con ixo s'ha conseguiu trobar una zona de termas, una zona d'almacens, inscripcions latinas, monedas, vaixiellos, obchectos de cocina, piezas metalicas, mosaicos, etcetera....

Recients treballos de prospección han permeso d'apreciar tamién os restos d'un amplo foso que lo rodeya por tres d'os suyos costaus (o cuarto queda protechiu por a espuenda u ripa d'a faixa fluvial natural d'Ebro. Tamién han permeso determinar a planta rectangular, establir a extensión arredol de 20 hetarias en l'interior d'o recinto, y trobar evidencias d'un habitat externo tamién de grant mida.

Os materials arqueolochicos de cronolochía romano-republicana muestran un predominio gran d'as importacions italicas debant d'as pocas ceramicas de tradición indichena. Entre estas zagueras tenemos a pondera ("pesas de telar") y os vasos de cocina decoraus con motivos cheometricos.

 Toponimia 
Talment reciba este nombre porque cerca pasa a Cabanya Real d'os pastors transhumants. O diminutivo -eta ye un aragonesismo y un fósil linguistico en una zona on huei o diminutivo ye en -ico.

 Se veiga tamién 
Castra Aelia.

Cabanyeta
Categoría:Lo Burgo d'Ebro